РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број : 06-2/243-14

5. септембар 2014. године

Б е о г р а д

З А П И С Н И К

СЕДМЕ СЕДНИЦЕ ОДБОРА ЗА ОБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 03. СЕПТЕМБРА 2014. ГОДИНЕ

Седница је почела у 14,00 часова.

Седницом је председавала мр Александра Јерков, председница Одбора.

Седници су присуствовали чланови Одбора: Ирена Алексић, Марко Атлагић, Милена Бићанин, Јелисавета Вељковић, Анамарија Вичек, Дијана Вукомановић, Милан Кнежевић, Невенка Милошевић, Владимир Орлић, Небојша Петровић, Милета Поскурица, Нинослав Стојадиновић и Љубиша Стојмировић.

Седници су присуствовали Милетић Михајловић и Љибушка Лакатош, заменици чланова Одбора.

Седници нису присуствовали Жарко Обрадовић, Олена Папуга и Риза Халими, чланови Одбора, нити њихови заменици.

Седници су присуствовали Бранко Ђуровић, Велинка Тошић, Срђан Драгојевић и Владимир Павићевић, народни посланици.

Седници су присуствовали представници Министарства просвете, науке и технолошког развоја Срђан Вербић, министар и Александар Белић, државни секретар.

На предлог председнице Одбора, предложени дневни ред је допуњен тачком „Разно“, тако да је усвојен следећи:

Д н е в н и р е д

1. **Разматрање Предлога закона о изменама и допунама Закона о високом образовању, у начелу, који је поднела Влада (број 612-2570/14, од 31. јула 2014. године);**
2. **Разно.**

Пре преласка на разматрање утврђеног дневног реда, усвојен је једногласно, без примедаба, Записник шесте седнице Одбора, одржане 18. јула 2014. године.

Прва тачка дневног реда **Разматрање Предлога закона о изменама и допунама Закона о високом образовању, у начелу, који је поднела Влада (број 612-2570/14, од 31. јула 2014. године).**

Уводне напомене изнео је Срђан Вербић, министар просвете, науке и технолошког развоја. Срђан Вербић се захвалио Одбору на организацији Јавног слушања, на тему „Расправа о Нацрту закона о изменама и допунама Закона о високом образовању“, које је одржано 25. јула 2014. године, у Дому Народне скупштине, где су се чули многи квалитетни предлози и идеје. Неке од тих сугестија су постале саставни део Предлога закона. Закон о високом образовању, који је донет 2005. године, до сада је претрпео промене 2008, 2010, 2012. и 2013. године. Основни разлози за најновије измене и допуне су успостављање заједничког европског простора високог образовања и усклађивање са европским системом преноса бодова, увођење европских стандарда за обезбеђивање квалитета високог образовања, очување националних, културних и језичких специфичности и мобилност студената и наставника у оквиру јединственог европског простора. Мотивација за измене и допуне Закона не огледа се само у усклађивању са европским оквиром. Постоји мноштво разлога који су искључиво у интересу наше државе и најновијим изменама и допунама покушавају да се елиминишу недостаци који су уочени у претходном периоду. После вишегодишње примене Закона о високом образовању, констатовано је да постоје проблеми у поступку добијања дозволе за рад и акредитације, обезбеђивању јавности рада установа, признавању иностраних високошколских диплома и исправа, успостављању јединственог информационог система (овим изменама се постављају рокови за израду регистара доктората и регистра наставника на високошколским институцијама), ангажовању наставника и сарадника, завршетку започетих студија по одговарајућем програму и правилима студија и неопходно је усаглашавање и усклађивање Закона са другим одговарајућим прописима. Жеља је да се на што једноставнији начин исправе грешке и да се цео овај систем употпуни и побољша. Циљеви које треба да се остваре овим Нацртом закона су: утврђивање временских рокова у поступку акредитације, издавању и одузимању дозволе за рад високошколским институцијама; квалитетнији поступак акредитације у студијским програмима докторских студија; отклањање проблема у поступку признавања страних високошколских исправа ради наставка образовања, односно ради запошљавања (чиме би се оснажила конкуренција и квалитет на тржишту рада); усклађивање са прописима који регулишу питања приступа информацијама од јавног значаја и заштите података о личности; повећање транспарентности рада високошколских институција у домену финансирања и одређивања школарине; формирање централног репозиторијума докторских дисертација; отклањање појединих ризика од корупције (у складу са препорукама Агенције за борбу против корупције); прецизније регулисање рада и ангажовања професора емеритуса и истраживача изабраних у научна звања (у складу са потребама праксе и обезбеђивања квалитета у области високог образовања); увођење могућности ангажовања сарадника ван радног односа, у складу са потребама високошколских установа; отклањање актуелних проблема студента (везано за губитак статуса студента и прагова за упис у наредну школску годину); отварање могућности за упис страних студената из земаља Европске уније на високошколске установе у статусу студента који се финансира из буџета Републике Србије (од дана када Република Србија приступи Европској унији). Проблеме у примени Закона није могуће решити без доношења новог закона (планирано до краја 2015. године) и то је једини начин за отклањање недостатака уочених у његовој примени. Министар Вербић је изразио наду да ће се кроз амандмане и дискусију која следи још унапредити и побољшати постојећи текст Предлога закона.

У дискусији поводом ове тачке дневног реда су учествовали: Нинослав Стојадиновић, Невенка Милошевић, Марко Атлагић и Владимир Павићевић.

Нинослав Стојадиновић је истакао да се током јавног слушања, које је организовао Одбор, чуло много квалитетних предлога и сугестија али је, на жалост, веома мали број њих постао саставни део Предлога законао изменама и допунама Закона о високом образовању. Закон о високом образовању је претходних година више пута мењан, пре свега због усклађивања са прописима, али и због омогућавања студентима да не изгубе годину, одрже статус и заврше факултет по програмима по којима су уписали студије. Предлог закона који је у процедури, и овога пута, превасходно решава проблеме студената у вези губитка статуса и права на упис наредне школске године и омогућава магистрима да уђу у фазу припреме доктората. Нинослав Стојадиновић је одао признање предлагачу Закона за предложена решења у вези уређења јединственог информационог система (квалитетна база података и садржина евиденција) и нострификације диплома. Као лоша решења у Предлогу закона, навео је предложена решења за Комисију за акредитацију (неопходно је омогућити финансијску независност Комисије и независност у одлучивању) и решења о увођењу мастер струковних студија.

Невена Милошевић је похвалила Предлог закона и изразила наду, да ће ове измене и допуне допринети превазилажењу проблема у систему високог образовања.

Марко Атлагић је указао на важност прецизирања издавања дозвола за рад високошколских установа, јер се у прошлости дешавало да су дозволе за рад добијале високошколске установе које нису задовољавале потребне услове, а дозволе за рад су губиле поједине установе иако су задовољавале све прописане критеријуме. Неопходно је спроводити и примењивати постојеће законе и пооштрити инспекцијске надзоре. Национални савет за високо образовање (НСВО) и Комисија за акредитацију и проверу квалитета (КАПК), који су независни у свом раду, морају подносити редовне извештаје о свом раду Народној скупштини Републике Србије на разматрање. Када је реч о докторантима који не раде у високошколским и научним установама, законским решењима им треба омогућити добијање звања.

Владимир Павићевић је изнео своје мишљење да је у скупштинску процедуру требало да уђе потпуно нови Закон о високом образовању. У Предлогу измена и допуна Закона који је поднела Влада, који је на дневном реду, има неколико добрих решења, као што су: питање техничког процеса акредитације, признавање страних диплома, увођење нових звања и квалификација, доступност информација јавности, ангажовање наставника, подршка студентима који без своје одговорности нису били у стању да студије заврше у року и подршка младим људима да се врате у земљу. Владимир Павићевић је навео да „академска честитост“ мора да буде део универзитета и да је предлагач у овом Предлогу закона морао да обезбеди место за принцип „академске честитости“, како би се послао сигнал, да се стаје на пут по питању плагијата и аутоплагијата на високошколским установама.

Након завршене дискусије, **Одбор је**, у складу са чланом 155. став 2. Пословника Народне скупштине, **одлучио** **већином гласова** (за - 10 гласова, против - 1, није гласало - 2 члана Одбора), **да предложи Народној скупштини да прихвати Предлог закона о изменама и допунама Закона о високом образовању, у начелу**. За известиоца Одбора на седници Народне скупштине одређена је мр Александра Јерков, председница Одбора.

Друга тачка дневног реда – **Разно**

У оквиру друге тачке дневног реда Александра Јерков је упознала присутне чланове Одбора са позивом Државом Думом Руске Федерације, за учешће делегације Народне скупштине Републике Србије на Међународним парламентарним играма у Москви, од 2. до 6. октобра 2014. године. Договорено је да се позив проследи Одбору за спољне послове на даље поступање, у чијој надлежности су међународна сарадња и путовања у иностранство, као и послови који се односе на сарадњу Народне скупштине са представничким телима других држава.

Јелисавета Вељковић је указала на проблем, како је рекла, што у неким школама у Србији постоје одељења истих разреда која добијају уџбенике, које финансира Министарство просвете, науке и технолошког развоја, док нека одељења истих разреда у истој школи не добијају тзв. „бесплатне“ уџбенике.

Седница је завршена у 15,05 часова.

СЕКРЕТАР ПРЕДСЕДНИЦА

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

Драгомир Петковић мр Александра Јерков